Въведение в астрологията, Авесалом Подводни
Въведение в астрологията, Авесалом Подводни
-------------------------------------------


Предлаганата на читателите книга е написана въз основа на лекции, прочетени от автора през 1987 г. в Москва.Това е най-класическото произведение на източната школа, посветено на общата астрология със задълбочен психологически поглед и елементи на кармичана астрология.

***„Астрологията е наука, която изучава връзката между движението на звездите и планетите по небосвода с вътрешния и външния живот на човека. В основата й са заложени представата за реалността като управляема безлична воля на Абсолюта – първопричина на целия проявен свят, и концепцията за прераждането. Всеки човек притежава безсмъртна душа, която последователно се въплъщава в различни условия с цел да придобие определен опит, да се освободи от ограничаващите я обвивки и да се слее с първоначално създалия я Абсолют...”***
Авесалом Подводни

**Авесалом Подводни** е роден на 11.05.1953 г. в Москва в семейство на филоложка и математик. Завършва Физико-математически техникум, после Държавния Университет „Ломоносов”, без да проявява особени наследствени заложби.

Дълги години работи като програмист и приложен математик. След 1980 г. съсредоточава усилията си в разработка на хуманитарни програми, което го връща към интересите му от детските години – природосъобразно и енергийно лечение, психология и Фройдистката концепция за тълкуване на сънищата.

През 80-те години изучава източна философия и езотерика, медитация, йога, хиромантия, астрономия, нумерология, нетрадиционни лечебни методи, като същевременно се запознава с много лечители и практикуващи магове. През 1986 г. започва да чете лекции по астрология и след няколко години практика систематизирано излага теоретичните и експериментални резултати в няколко книги. През 1988 г. разработва собствена оздравителна концепция, съчетаваща физически и енергийни методи, уникална програма за гимнастика и масажи, които прилага в практически тренинги из цяла Русия и зад граница.
Написал е над десет авторски книги. Живее в Москва, колекционира минерали, които използва в масажната си практика, води курсове по оздравителна гимнастика, астрология и психология.

**из книгата**
**ХИРОН**

Хирон е открит от астронома Чарлз Ковал на 1 ноември 1977 година. Това е малка планета, която се завърта около Слънцето за около 50 години. Нейната орбита се намира между тези на Сатурн и Уран. Не всички астролози признават Хирон, затова пък останалите внимателно го изучават. Във всеки случай в полунощните ефемериди на Нейл Ф. Михелсон неговото разположение е дадено.

Астролозите смятат, че откриването на една планета става тогава, когато човечеството е готово да възприеме нейното излъчване, и същевременно тя става по-активна. Според автора всеки астролог, започнал да изучава тази наука след откриването на Хирон, е длъжен да отчита неговото влияние във всяка карта, дори тя да се отнася за миналия век.

Откритието на планета променя не само съдбата на човечеството, но също и характеристиките на знаците, в които тя господства и кулминира. В дадения случай това са съответно Телец и Риби.

В зависимост от аспектите и обстоятелствата Хирон мо­же да символизира шут, безизходица или изход от трудна ситуация.

Хирон установява връзката между висшия и низшия Аз на човека, разширява съзнанието му в достъпна за него форма, без да го довежда до лудницата (или поне не за дълго). С други думи, действието на Хирон е еволюционно по форма, но революционно по съдържание.

Хирон развива у човека окултни способности, но външно това изглежда напълно материалистично или почти такова, няма психичен шок. Хирон помага за излизане във висшите сфери (енергийни, ментални и духовни) не чрез изпадане в транс (като Нептун) и не чрез трансцендентално ментално озарение (като Уран), а както изглежда здраво стъпвайки върху обичайната картина за света на човека или без прекалено много да й противоречи. Нормалната реакция на човек е примерно такава: „Как по-рано не съм го видял?” Човекът на Хирон е напълно увлечен от традиционните окултни предмети с материалистична или квазиматериалистична основа: лечение с ръце, телепатия като използване на физическото или почти физическото биополе, акупунктура и активни точки на меридианите като физиологични прояви, изучаване на езотерични религии на практична основа, медитация като автотренинг, преживявания след смъртта и т.н., включително общуване с извънземни цивилизации и астрология, която също има квазифизическа обосновка (във всеки случай влиянието на слънчевото излъчване и фазите на Луната върху човешкия организъм са научно признати).

Хирон разкрива бариерите в духовното развитие, има надежда, че той ще посочи и най-важната безизходица, в която се намира човечеството, попаднало в наивен материализъм и игнориращо финия свят и законите на кармата.

Хирон е плътна и определена планета (тя управлява Телец) и щом е решил нещо да ви покаже, ще го направи, и то по недвусмислен начин, вашите усещания ще бъдат физически и напълно ясни, а информацията няма да има вариации. Ако имате активен Хирон и сте отишли при екстрасенс, той не само ще ви излекува, но и ще ви научи да лекувате и диагностицирате другите, а може би и да виждате вътрешните органи. След това ще ви е трудно „да не вярвате” в биополето, макар да не сте се доближили до разбирането на неговата природа. Хирон не само разкрива проблемите в развитието, а и ги създава – в грешни посоки, но също така недвусмислени. Ако Сатурновите препятствия обаче се разбират по почерка – тежък, задушаващ, бавен, Хироновите препятствия, макар понякога също да са непреодолими, са по-весели, нетривиални често е напълно непонятна логиката на техния произход и появата им в живота ви. Те не са свързани с вашите прегрешения и неизпълнени задължения, а с недостатъчно широкото съзнание и целта им е неговото разширение. Абсолютът сякаш иска да каже: докато гледаш света по обичайния начин, нищо няма да разбереш и ще видиш само хаос (и възможно е страдания: ако имате наранен Хирон в Дева или в шести дом – здравето и болестите, трябва да отбягвате класическата медицина и да се лекувате с натуропатия: билки, масажи, йога, закаляване и т.н. Докато го разберете обаче, може да мине много време в неуспешно ходене по лекари).

Хирон не е равнодушен към ускорените и ефективни методи на обучение, особено груповите, и психоанализата. Има отношение и към литературата: трябва да покаже истинската магическа сила на точно казаната дума и да научи хората да се слушат един друг. Именно чрез речта по-лесно се изразява и възприема духовното начало у човека, но преди всичко е необходимо да се научим да не я опошляваме.

Хирон показва доколко човек е разтеглен по еволюционната стълбица. Нараняването на планетата означава, че човек има много еволюционни „опашки”, т.е. неизживени програми на много по-ниско еволюционно ниво, отколкото останалите. Значи в неговия живот (когато Хирон е активен) ще има хаос, полети и падения, той ще се стреми нагоре, подценявайки силата на низшето начало, след това ще пада, пренебрегвайки себе си, после отново ще се издига и т.н. В хармоничния като цяло хороскоп обаче всичко това е замаскирано. В този случай проявите на низшето начало у човека са изтласкани в подсъзнанието, той се възприема като „достатъчно добър”, може (и, разбира се, е нужно) да се стреми да стане по-добър, но и така не е лош... Тук е много трудно да се осъзнае собствената вътрешна нечестност. Нараненият Хирон изисква активна борба на своя висш Аз с низшия, а тук е трудно да ги различиш (и съвсем не ти се иска). Напротив, в наранената карта като цяло нараненият Хирон дава много остро усещане за вътрешно несъвършенство. Изобщо хора с наранени карти често са вътрешно по-щастливи от тези с хармонични карти. Те бързо разбират, че пътят им не е посипан с рози, и започват да проработват своите напрегнати, а заедно с това и малкото хармонични аспекти, ръководейки се от принципа, че „добро трябва да се прави от злото, защото няма от какво друго да се направи”. Дори нараненият Хирон обаче не обича човек да се нахвърля върху вътрешните си недостатъци като свиреп тигър и изцяло да отрича своето низше начало. Все пак то е живо.

Неаспектираният Хирон дава човек, за когото разделянето на висшия и низшия Аз в психиката му, разширяването на съзнанието и изгарянето на еволюционните „опашки” не са особено актуални. Той (кармично) е длъжен да направи много на своето ниво на съзнание и самоосъзнаване, а духовният растеж в тесния смисъл на думата за него е допълнителен. Той не е прекалено разтеглен по еволюционната стълбица и това не е основното му препятствие.

Хармоничният Хирон дава човек, у когото достатъчно силно са представени и висшето, и низшето начало, но той се изхитрява да живее така, сякаш те не си пречат, а си помагат едно на друго. Неговият низш Аз му дава защита, както и емоционални радости, и в същото време висшият мълчи. Сетне се включва висшият Аз и човек, забравяйки за себе си, действително прави нещо за еволюцията. Добри окултни способности с практическо приложение (ефикасно лечение с биополе, четене на нужните мисли на началника, способности за хиромантия и астрология). Ако този човек сериозно се заеме със своето духовно развитие, той може с времето (Хирон не бърза в своите положителни действия) да достигне високо ниво на проникновение и у себе си, и у другите. При него висшето и низшето начало, ръка за ръка дружно маршируват по еволюционната стълбица (наистина при липса на достатъчно сериозна работа над себе си те ще тръгнат надолу).

Хирон е първи управител на Телец (вторият управител е Венера) и дава на Телеца ново звучене. Оказва се, че този знак е много интуитивен. Той притежава умението да усеща астралните и менталните форми, които се регистрират от нас като материални. Ето няколко примера.

Бъдещето, прозряно от развития Телец, той си го представя като материална субстанция, още неоформена докрай. Запасите от ядрени бомби са тежка дисхармонична астрално-ментална форма, която иска окончателно да се материализира в ядрена война. Висшият Телец разглежда всички материални прояви във връзка с финия свят. За него висшето и низшето начало се материализират и духовната работа става почти физическа. Затова Телецът е подложен на опасността от примитивни аналогии и известно праволинейно възприемане на духовния живот, той трябва да се учи да усеща границите на интуицията си, при всички случаи достатъчно изострена.

Хирон в Телец дава прекрасна интуиция изобщо и по-специално чувство за формата. Хироничният Телец разбира, че лекомисленото харчене на пари означава пробив в енергетиката на семейството, а финансовата дисциплина е признак за хармония на по-високи планове. Добри способности за масаж, особено източен, лечение с ръце и акупунктура.

Хирон е в заточение в Скорпион. Новите и устойчиви програми на подсъзнанието, които създава, са подложени на изпитание от недоверчивия Скорпион. Ако човек съумее да съхрани онова конструктивно ново, което придобива в резултат от нелека вътрешна работа, може много да се измени към по-добро, да стане по-дълбок и проницателен. Но са възможни и спекулации, понеже това положение дава големи магически и окултни способности, склонност към хипноза. При проработка – чудесни способности за работа с групи.

Хирон кулминира в Риби. Той дава на Рибите възможност за поведение, което е нещо средно между разкаяла се проститутка (Соня Мармеладова) и Дева Мария. Такава Риба на средно ниво може да даде на човека нов енергиен и духовен канал, без да се разтваря напълно в него, апелирайки към по-доброто в него, но без да приема низшите му прояви.

Ако Хирон е в Риби, човек попада в такива социални течения и емоционални ситуации, които го хвърлят във вътрешен хаос и външна безизходица. На средно ниво на развитие от него се изисква да разбере по какъв начин трябва да служи на другите и какво ниво на егоизъм и вътрешна нечестност е допустимо за него. Хироничната Риба се чувства не така гъв­ка­ва и хлъзгава, но затова пък има много големи възможности за самореализация в практическата психология (не й е нужна диплома за психолог). Ала Хирон е много практична планета и той изисква след повърхностното рибешко съчувствие и състрадание да последва ефикасна помощ за човека, иначе рискувате да попаднете в характерната хиронична напрегната ситуация, където обичайните причинно-следствени връзки между доброто и злото са нарушени и немотивираното безсрамие и черна неблагодарност са просто бледи цветенца, предшестващи сочния отровен плод на пълното разрушение на картината на света и разочарование от хората изобщо и по-конкретно от себе си.

В Дева Хирон е в падение. Хирон изобщо е свързан с промяна на погледа върху нещата. За него са типични оригиналност и нов обрат в темата, в следствие на което тя изведнъж избухва с неочакван блясък и вътрешен огън. Девата от своя страна винаги се опитва да те удави в подробности, тя може дълго да чака, докато количеството премине в качество. Но ако не задуши Хирон със своята досадност, ще види дълбочина в щампата и неочевидното в тривиалните подробности, повтаряни до втръсване. Непроработената хиронична Дева тъне в хаоса на мислите си.

Хирон в Козирог (при проработка) дава духовен път на развитие, външно приличащ на обикновения живот, но вътрешно изпълнен със съвсем друго съдържание. Има разлика в акцентите, малко по-слабо фиксиране върху низшия Аз и по-дълбоко осмисляне на жизнения път: това е добро положение на Хирон, тук духовният и жизненият път са близки. На ниско ниво – пародия на духовност или спекулация с духовните ценности, темата за разширение на съзнанието като гарнитура към суровия кървав бифтек на кариерата или откровено користните цели.